Synkkä dystooppinen draamasarja The Handmaid's Tale - Orjattaresi jatkuu kolmannen kauden jaksoin. Toisen kauden lopussa June ja Emily saivat mahdollisuuden paeta ja viedä Junen Waterfordeille synnyttämä Nichole-vauva turvaan Kanadaan, mutta June päättikin jäädä yksin Gileadiin. June aikoo pelastaa myös Hannah-tyttärensä, joka elää nyt eri elämää uuden perheensä kanssa. Waterfordit ovat murheen murtamia menetettyään lapsensa, ja Serena katuu syvästi päätöstään antaa Junen viedä Nichole turvaan. Kestääkö Waterfordien avioliitto tragedian? Entä selviävätkö Emily ja Nichole-vauva pakomatkastaan? June päätyy vierailulle diktatuurin ytimeen Washingtoniin, jossa orjattarien asema on vieläkin huonompi, ja päättää nousta vastarintaan. Margaret Atwoodin romaaniin perustuva menestyssarja on voittanut kaksi Golden Globe -palkintoa. Pääosissa Elisabeth Moss, Joseph Fiennes, Yvonne Strahovski, Alexis Bledel. USA 2019.